Stats SA suiwer lug oor sensus-selftelling - Bladsy 6
Nuusflitse – Julie 2019 - Stats SA suiwer lug oor sensus-selftelling
Vrystaat Landbou (VL) het met Statistieke Suid-Afrika (Stats SA) vergader om onduidelikheid oor die elektroniese deelname aan die Sensus vir Kommersiële Landbou (CoCA) uit die weg te ruim.
Volgens dr Jack Armour, Bedryfsbestuurder van VL, het Stats SA beklemtoon dat landbouers wat selftelling kies, deur inligting elektronies in te dien, die sensus-vraelyste teen 'n spesifieke sperdatum moet indien. Hy sê dit is nodig, sodat die resulate van CoCA hopelik reeds teen November 2019 gepubliseer kan word.
Stats SA het ook by die vergadering, wat op 3 Julie 2019 plaasgevind het, dit duidelik gemaak dat alle inligting vertroulik is. Die organisasie mag glad nie enige individuele of persoonlike inligting met enige persoon of instelling deel nie, anders sal die geloofwaardigheid van al sy statistiek daarmee heen wees.
VL moedig sy lede aan om aan die sensus deel te neem. Stats SA kommunikeer ook met VL en sy streekverteenwoordigers oor besoeke. "Skedules vir besoeke volgens plaasprotokol word aan VL deurgegegee. Stats SA se dataversamelaars sal in gemerkte voertuie ry en hulle sakke, klere en pette sal ook die Stats SA-handelsmerk daarop hê. Hulle sal tablette gedurende besoeke gebruik," sê Armour.
Klik hier vir 'n advertensie van Stats SA oor selftelling.
Departement en Stats SA onderteken memorandum
Stats SA en die Departement van Landbou, Bosbou en Vissery het ook onlangs 'n ooreenkoms in die vorm van 'n memorandum onderteken.
Dit bepaal dat Stats SA die Sensus vir Kommersiële Landbou uitrol om statistiek oor landbouers wat geregistreer is vir belasting in te samel. Die departement sal weer op sy beurt inligting oor landbouers wat nie vir belasting geregistreer is nie, insamel.
Die doel is om 'n realistiese prentjie van die landbousektor in Suid-Afrika te kry, aangesien die laaste nasionale sensus in 2007 gedoen is. Die sensus het weens finansiële tekortkominge nie in 2012 plaasgevind nie.